CELEX: 52016PC0293
Language: mt
Date: 2016-07-07 00:00:00
Title: Rakkomandazzjoni għal DEĊIŻJONI TAL-KUNSILL li tistabilixxi li ma ttieħdet ebda azzjoni effettiva mill-Portugall b'reazzjoni għar-Rakkomandazzjoni tal-Kunsill tat-21 ta' Ġunju 2013

IL-KUMMISSJONI EWROPEA
            Brussell, 7.7.2016
            COM(2016) 293 final
            Rakkomandazzjoni għal
            DEĊIŻJONI TAL-KUNSILL
            li tistabilixxi li ma ttieħdet ebda azzjoni effettiva mill-Portugall b'reazzjoni għar-Rakkomandazzjoni tal-Kunsill tat-21 ta' Ġunju 2013
            {SWD(2016) 240 final}
            
               
         
         
            
            
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tistabilixxi li ma ttieħdet ebda azzjoni effettiva mill-Portugall b'reazzjoni għar-Rakkomandazzjoni tal-Kunsill tat-21 ta' Ġunju 2013
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(8) tiegħu,
            
            
               Wara li kkunsidra r-rakkomandazzjoni mill-Kummissjoni Ewropea,
            
            
               Billi:
            
            
               (1)Skont l-Artikolu 126 tat-Trattat, l-Istati Membri għandhom jevitaw żbilanċi eċċessivi tal-gvern.
            
            
               (2)Il-Patt ta' Stabbiltà u Tkabbir huwa bbażat fuq l-objettiv ta' finanzi sodi tal-gvern bħala mezz biex jissaħħu l-kundizzjonijiet għall-istabbiltà tal-prezzijiet u għal tkabbir sostenibbli b'saħħtu li jwassal għall-ħolqien tal-impiegi. Il-Patt ta' Stabbiltà u Tkabbir jinkludi r-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u li tiġi ċċarata l-implimentazzjoni tal-proċedura ta' defiċit eċċessiv
                  1
               , li kien adottat sabiex jgħin il-korrezzjoni fil-pront tad-defiċits eċċessivi tal-amministrazzjoni pubblika.
            
            
               (3)Il-Kunsill, huwa u jaġixxi fuq rakkomandazzjoni tal-Kummissjoni, fit-2 ta’ Diċembru 2009 iddeċieda, skont l-Artikolu 126(6) tat-Trattat, li fil-Portugall kien jeżisti żbilanċ eċċessiv u ħareġ rakkomandazzjonijiet biex jiġi kkoreġut l-iżbilanċ eċċessiv mhux aktar tard mill-2013, skont l-Artikolu 126(7) tat-Trattat u l-Artikolu 3 tar-Regolament tal-Kunsill (KE) Nru 1467/97
                  2
               . Wara talba mill-awtoritajiet tal-Portugall għal assitenza finanzjarja mill-Unjoni Ewropea, l-Istati Membri li għandhom il-munita euro u l-Fond Monetarju Internazzjonali (FMI), il-Kunsill ta l-assitenza finanzjarja tal-Unjoni lill-Portugall
                  3
               . Il-Memorandum ta' Ftehim dwar il-Kundizzjonalità Speċifika tal-Politika Ekonomika (il-"Memorandum ta' Ftehim") bejn il-Kummissjoni u l-awtoritajiet tal-Portugall kien iffirmat fis-17 ta' Mejju 2011.  Minn dakinhar, il-Kunsill ħareġ żewġ rakkomandazzjonijiet lill-Portugall (fid-9 ta' Ottubru 2012 u fil-21 ta' Ġunju 2013) abbażi tal-Artikolu 126(7) tat-Trattat, li estenda l-iskadenza għall-korrezzjoni tad-defiċit eċċessiv għall-2014 u l-2015 rispettivament. Fiż-żewġ rakkomandazzjonijiet, il-Kunsill qies li l-Portugall kien ħa azzjoni effettiva, iżda li kienu ġraw avvenimenti ekonomiċi negattivi mhux mistennija li kellhom konsegwenzi maġġuri ħżiena għall-finanzi tal-gvern.
            
            
               (4)B'mod speċifiku, sabiex id-defiċit nominali tal-gvern jitnaqqas sal-2015 għal taħt il-valur referenzjarju ta' anqas minn 3% tal-PDG b'mod kredibbli u sostenibbli, saret ir-rakkomandazzjoni lill-Portugall li: (a) id-defiċit nominali jitniżżel għal 5.5 % tal-PDG fl-2013, 4.0 % tal-PDG fl-2014 u 2.5 % tal-PDG fl-2015, li huwa mejqus konsistenti ma' titjib fil-bilanċ strutturali ta' 0.6 % tal-PDG fl-2013, 1.4 % tal-PDG fl-2014 u 0.5 % tal-PDG fl-2015, abbażi tal-aġġornament tal-prospettiva ekonomika għall-Portugall ta' Mejju 2013 tas-servizzi tal-Kummissjoni; (b) jimplimenta miżuri li jammontaw għal 3.5% tal-PDG biex fl-2013 id-defiċit jiġi limitat għal 5.5% tal-PDG, inklużi l-miżuri ddefiniti fil-Liġi tal-Baġit tal-2013 kif ukoll miżuri addizzjonali inklużi fil-Baġit Supplimentari, jiġifieri, tnaqqis fil-kont tal-pagi, aktar effiċjenza fil-funzjonament tal-amministrazzjoni pubblika, anqas konsum pubbliku u użu aħjar tal-fondi tal-Unjoni; (c) abbażi tal-Analiżi dwar in-Nefqa Pubblika (PER), jadotta miżuri ta' konsolidazzjoni permanenti li jiswew mill-anqas 2.0% tal-PDG bl-intenzjoni li jinkiseb defiċit nominali ta' 4.0% tal-PDG fl-2014 u jimmira lejn razzjonalizzazzjoni u modernizzazzjoni tal-amministrazzjoni pubblika, jindirizza l-postijiet mhux produttivi fil-funzjonijiet u l-entitajiet pubbliċi, itejjeb is-sostenibbiltà tas-sistema tal-pensjonijiet u jikseb iffrankar tal-ispejjeż immirat fil-ministeri kompetenti individwali. (d) jadotta miżuri ta' konsolidazzjoni permanenti biex jikseb il-mira tad-defiċit tal-2015 ta' 2.5 % tal-PDG. Barra minn hekk, il-Portugall ġie rrakkomandat li jżomm ir-ritmu tar-riforma fil-ġestjoni finanzjarja pubblika billi jirrevedi l-Liġi ta’ Qafas tal-Baġit sal-aħħar tal-2013 biex itejjeb aktar il-proċeduri baġitarji u l-prinċipji tal-ġestjoni tal-baġit, ir-responsabbiltà, it-trasparenza u s-simplifikazzjoni u biex ikompli l-isforzi biex jillimita l-obbligazzjonijiet kontinġenti li jirriżultaw minn impriżi tal-Istat u sħubiji pubbliċi privati.
            
            
               (5)L-aġġornament tas-servizzi tal-Kummissjoni ta' Mejju 2013 tal-prospettivi ekonomiċi tal-Portugall li kien jirfed ir-Rakkomandazzjoni tal-Kunsill tal-21 ta' Ġunju 2013 kien jipproġetta li l-ekonomija Portugiża tiċkien b'2.3% fl-2013 qabel ma tikber bi 0.6% u b'1.5% rispettivament fis-sentejn ta' wara. Il-PDG nominali kien previst fil-livell ta' -0.6% u 1.8% fl-2013 u l-2014, rispettivament, u fil-livell ta' 2.7% fis-sena ta' wara.
            
            
               (6)Fir-Rakkomandazzjonijiet tiegħu tal-21 ta' Ġunju 2013, il-Kunsill stabbilixxa data ta' skadenza tal-1 ta' Ottubru 2013 biex tittieħed azzjoni effettiva skont id-dispożizzjonijiet tal-Artikolu 3(4) tar-Regolament (KE) Nru 1467/97. F’konformità mal-Artikolu 10(2)(a) tar-Regolament (UE) Nru 472/2013, il-Portugall kien eżenti minn rappurtar separat skont il-proċedura ta’ defiċit eċċessiv u rrapportata fil-qafas ta’ programm ta’ aġġustament makroekonomiku tiegħu.
            
            
               (7)Ir-riskji ta' nuqqas ta' konformità mar-Rakkomandazzjoni tal-Kunsill tal-21 ta' Ġunju 2013 kienu ġew enfasizzati f'analiżijiet sussegwenti. F'Lulju 2015, abbażi tal-valutazzjoni tiegħu tal-Programm ta’ Stabbiltà tal-2015, l-ewwel waħda ta' wara l-ħruġ mill-programm ta' aġġustament ekonomiku, il-Kunsill ikkonkluda li kien hemm ir-riskju li l-Portugall ma jkunx konformi mad-dispożizzjonijiet tal-Patt ta’ Stabbiltà u Tkabbir. Bl-istess mod, l-opinjoni tal-Kummissjoni dwar l-abbozz ta’ pjan baġitarju tal-Portugall għall-2015 ikkonkluda li l-Portugall kien f’riskju li ma jikkonformax mar-regoli tal-Patt ta’ Stabbiltà u Tkabbir. B’mod partikolari, il-Kummissjoni enfasizzat ir-riskju li ma sseħħx korrezzjoni f’waqtha tad-defiċit eċċessiv sal-2015. Barra minn hekk, il-Kummissjoni rrilevat ukoll in-nuqqas ta’ sforz strutturali meta mqabbla mar-rakkomandazzjoni, li jindika l-ħtieġa għal aktar miżuri ta’ konsolidazzjoni strutturali għall-2015 li jirfdu korrezzjoni kredibbli u sostenibbli tad-defiċit eċċessiv.
            
            
               (8)Valutazzjoni ġdida tal-azzjoni meħuda mill-Portugall biex jikkoreġi d-defiċit eċċessiv sal-2015 b’reazzjoni għar-Rakkomandazzjoni tal-Kunsill tal-21 ta' Ġunju 2013, twassal għall-konklużjonijiet li ġejjin:
            
            
               –Wara n-notifika tad-defiċit tal-amministrazzjoni pubblika tal-2015 u l-validazzjoni tagħha mill-Kummissjoni (Eurostat), id-defiċit tal-2015 spiċċa kien ta’ 4.4 % tal-PDG, ogħla mill-valur ta’ referenza tat-Trattat ta’ 3.0 % tal-PDG. Id-distakk vis-a-vis il-valur ta’ referenza kien dovut l-aktar għal miżura ta’ appoġġ għas-settur finanzjarju fil-kuntest tar-riżoluzzjoni ta’ Banif fi tmiem l-2015, li ħalliet impatt negattiv ta’ 1.4 % tal-PDG fuq id-defiċit tal-gvern. Meta jittieħed dak l-element flimkien mal-elementi ta' dħul ta' darba, id-defiċit mingħajr il-miżuri ta' darba xorta kien ikun ogħla mill-valur ta' referenza tat-Trattat.
            
            
               –It-titjib kumulattiv fil-bilanċ strutturali fil-perjodu bejn l-2013 u l-2015 huwa stmat li hu 1.1 % tal-PDG, sew taħt it-2.5 % tal-PDG irrakkomandat mill-Kunsill. Meta jsir l-aġġustatment għall-effetti ta' tkabbir rivedut potenzjali fil-produzzjoni u dħul mhux mistenni jew nuqqasijiet imqabbla max-xenarju tal-linja ta' bażi li jirfed ir-rakkomandazzjoni, it-titjib kumulattiv huwa mnaqqas b’mod sinifikanti għal -0.1 % tal-PDG.
            
         
         
            
               –L-ammont ta’ miżuri implimentati sa Ġunju 2014 kien konformi mal-miri taħt il-programm ta’ aġġustament makroekonomiku. Għalhekk, l-ammont ta’ miżuri permanenti ta' konsolidazzjoni li jirfdu l-miri baġitarji għall-2014 tnaqqsu b'mod sinifikanti minn 2.3 % tal-PGD ippjanati fi żmien il-baġit tal-2014 għal madwar 1.5 % tal-PDG fil-previżjoni li tirfed il-baġit tal-2015. Għalhekk, l-ammont ta' miżuri meħuda b'mod ċar ma jilħaqx ir-rakkomandazzjoni li jittieħdu mill-anqas miżuri addizzjonali li jwasslu għaċ-ċifra ta' 2.0 % tal-PDG fl-2014. Fl-2015, l-ammont ta’ miżuri permanenti ta’ konsolidazzjoni fiskali reġa’ tnaqqas għal madwar 0.6 % tal-PGD fil-baġit tal-2015 u l-mira nominali kienet stabbilita għal 2.7 % tal-PDG. Għalhekk il-miżuri ppjanati ta' konsolidazzjoni strutturali ma kinux suffiċjenti għall-kisba tal-mira tad-defiċit għall-2015 ta’ 2.5 % tal-PDG. Ir-riżultat tad-defiċit tal-2015 ikkonferma li l-miżuri ppjanati ma kinux suffiċjenti.
            
            
               –B’mod ġenerali, sa minn Ġunju 2014, it-titjib fid-defiċit nominali kien xprunat mill-irkupru ekonomiku u minn nefqa anqas fuq l-imgħax f'ambjent ta' rata tal-imgħax baxxa. Il-qligħ mhux mistenni ma ntużax biex jitħaffef it-tnaqqis tad-defiċit u l-volum ta’ miżuri ta’ konsolidazzjoni strutturali ma kienx biżżejjed biex jintlaħqu l-miri. 
            
            
               –Id-dejn gross tal-amministrazzjoni pubblika b'mod ġenerali stabbilizza minn wara r-Rakkomandazzjoni tal-Kunsill tal-21 ta' Ġunju 2013 u laħaq 129.2 % tal-PDG fi tmiem l-2013, 130.2 % tal-PDG fl-2014 u 129.0 % tal-PDG fl-2015, skond il-previżjoni tar-rebbiegħa tal-Kummissjoni tal-2016.
            
            
               –Ir-riformi fiskali-stutturali baqgħu għaddejjin fil-biċċa l-kbira tal-oqsma b'passi differenzjati. Il-Liġi ta' Qafas tal-Baġit kienet riveduta u msaħħa iżda din mhix prevista li tidħol fis-seħħ qabel Settembru 2018. Saru sforzi konsiderevoli biex titnaqqas il-frodi u l-evażjoni tat-taxxa u biex tiġi riformata l-amministrazzjoni tat-taxxa. F'dawn l-aħħar snin, is-sostenibbilta għat-tul tas-sistema tal-pensjonijiet tjiebet, filwaqt li għad hemm sfidi fuq perjodu qasir u medju. Ir-riforma fis-sistema tal-kura tas-saħħa bil-ħsieb li tiġi żgurata s-sostenibbiltà tas-Servizz Nazzjonali tas-Saħħa (NHS) għaddejja b'ritmu sodisfaċenti.  Ġew implimentati matul is-snin li għaddew riformi fl-amministrazzjoni pubblika biex titjieb il-ġestjoni fiskali fil-livelli reġjonali u lokali kif ukoll riformi fis-sħubijiet bejn is-settur pubbliku u dak privat (PPPs) u fl-impriżi tal-Istat (SOEs), b'mod partikolari għal matul il-perjodu tal-programm ta'  aġġustament ekonomiku. 
            
            
               (9)Dan iwassal għall-konklużjoni lil r-reazzjoni tal-Portugall għar-Rakkomandazzjoni tal-Kunsill tal-21 ta' Ġunju 2013 ma kinitx suffiċjenti. Il-Portugall ma temmx is-sitwazzjoni ta' defiċit eċċessiv tiegħu sal-2015. L-isforz fiskali huwa sostanzjalment inqas minn dak li kien ġie rrakkomandat mill-Kunsill.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Portugall ma ħax azzjoni effikaċi b'reazzjoni għar-Rakkomandazzjoni tal-Kunsill tal-21 ta' Ġunju 2013 .
            
            
               Artikolu 2
            
            
               Din id-Deċiżjoni hija indirizzata lir-Repubblika Portugiża.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 6
               
               
                  
                     (2)
                  Id-dokumenti kollha relatati mal-proċedura tad-defiċit eċċessiv tal-Portugall jinsabu hawn: 
                  
                     http://ec.europa.eu/economy_finance/economic_governance/sgp/deficit/countries/portugal_en.htm
                  
               
               
                  
                     (3)
                  Deċiżjoni ta' Implimentazzjoni tal-Kunsill Nru 2011/344/UE tas-30 ta’ Mejju 2011 dwar l-għoti ta’ assistenza finanzjarja tal-Unjoni lill-Portugall (ĠU L 159, 17.6.2011, p. 88).